Izvor: Tanjug

Prva žrtva koronavirusa u Srbiji. Na Kliničkom centru Vojvodine preminuo je muškarac (59) iz Kikinde, potvrdila je premijerka Srbije Ana Brnabić.

Koronavirus nije jedina bolest sa kojim se preminuli čovek borio, rekla je premijerka i dodala da je imao brojne druge zdravstvene tegobe.

"Dobio je koronavirus od čoveka čiji je sin bio u Milanu. Čoveka koji se i sam u ovom trenutku bori za život", rekla je Brnabić.

Istakla je da se još osam građana bori za život i da su priključeni na respiratore. Ocenila je da je ovo najveća i najgrublja opomena do sada koja pokazuje koliko je teška borba sa kojom se suočavamo.

"Na svima nama ovde, bez obzira da li je neko predsednik Vlade, predsednik Republike, ministar zdravlja ili samo jedan građanin, svi mi imamo istu obavezu, a to je da se pridržavamo onoga što nam kažu stručnjaci. da strogo poštujemo mere samoizolacije. To je jedina šansa da ovi ljudi ovde (zdravstveni radnici) imaju makar mogućnost da se izbore i da zajedno pobedimo ovaj virus", poručila je.

"Mi ćemo se boriti do poslednjeg trenutka za život svakog čoveka, učinićemo sve što možemo da žrtava imamo što manje i bićemo restriktivni u merama koliko god je to potrebno", kaže premijerka Srbije.